ଶ୍ରଦ୍ଧାଞ୍ଜଳି ସାମନ୍ତରାୟ, ଭାରତୀୟ ମହିଳା ଫୁଟବଲ ଦଳର ପୂର୍ବତନ ଅଧିନାୟିକା । ସେ ଓଡ଼ିଶା ଓ ଭାରତୀୟ ଦଳକୁ ୨୦ବର୍ଷ ଧରି ପ୍ରତିନିଧିତ୍ୱ କରିଛନ୍ତି । ଶ୍ରଦ୍ଧାଞ୍ଜଳି ପ୍ରଥମ ଓଡ଼ିଆ ଝିଅ ଭାବରେ, ଭାରତୀୟ ମହିଳା ଫୁଟବଲ ଦଳର ଅଧିନାୟକତ୍ୱ କରିଥିଲେ । ସେ  '୧୬ବର୍ଷରୁ କମ ଭାରତୀୟ ମହିଳା ଦଳ' ର ପ୍ରଶିକ୍ଷକ ଭାବରେ ମଧ୍ୟ କାର୍ଯ୍ୟ କରିଛନ୍ତି । ଖେଳ ଜୀବନ ଶ୍ରଦ୍ଧାଞ୍ଜଳିଙ୍କ ଫୁଟବଲ ଖେଳ ଏକ ଆକସ୍ମିକତାରୁ ଆରମ୍ଭ ହୋଇଥିଲା । ସେ ଭୁବନେଶ୍ୱରରେ ନିଜ ଘରପାଖ ପଡ଼ିଆକୁ ବଡ଼ଭଉଣୀ ଗୀତାଞ୍ଜଳିଙ୍କ ସହ ଖୋ-ଖୋ ଖେଳିବାକୁ ଯାଉଥିଲେ । ସେହି ପଡ଼ିଆକୁ କିଛି ପୁଅପିଲା ଫୁଟବଲ ଖେଳିବାକୁ ଆସୁଥିଲେ । ଥରେ ସେହି ପୁଅମାନଙ୍କ ଫୁଟବଲ ପ୍ରଶିକ୍ଷକ  "ଚନ୍ଦନ ଚାନ୍ଦ"  ଶ୍ରଦ୍ଧାଞ୍ଜଳି ଓ ତାଙ୍କ ବନ୍ଧୁମାନଙ୍କୁ ମହିଳା ଫୁଟବଲ ବିଷୟରେ କହିଲେ ଓ ଆଗାମୀ ୪ଦିନ ପରେ ଆସାମର ହାଫଲଙ୍ଗଠାରେ ଅନୁଷ୍ଠିତ ହେବାକୁ ଥିବା ପ୍ରତିଯୋଗିତା ଓଡ଼ିଶା ତରଫରୁ ଅଂଶଗ୍ରହଣ କରିବା ପାଇଁ ପ୍ରବର୍ତ୍ତାଇଥିଲେ । ଆସାମକୁ ଉଡାଜାହାଜରେ ଯିବାର ମୋହରେ ଶ୍ରଦ୍ଧାଞ୍ଜଳି ଓ ତାଙ୍କ ବାନ୍ଧବୀମାନେ ହଁ ଭରିଥିଲେ । ସ୍ୱଳ୍ପ ସମୟ ମଧ୍ୟରେ ସେମାନଙ୍କ ପାଇଁ ଫୁଟବଲ କିଟ୍ ଇତ୍ୟାଦି ଯୋଗାଡ଼ କରାଗଲା । କିନ୍ତୁ ସେସବୁ ପୁରୁଷମାନଙ୍କ କିଟ୍ ହୋଇଥିବାରୁ ମହିଳାମାନଙ୍କୁ ବଡ଼ ଅସୁବିଧା ସହ ସେଗୁଡିକୁ ପିନ୍ଧି ଖେଳିବାକୁ ପଡିଥିଲା । ଗୀତାଞ୍ଜଳି ଏହି ପ୍ରତିଯୋଗିତାର ଓଡ଼ିଶା ଦଳର ଅଧିନାୟକତ୍ୱ କରିଥିଲେ । ହାଫଲଙ୍ଗଠାରେ ଅନୁଷ୍ଠିତ ହୋଇଥିବା ସମସ୍ତ ମ୍ୟାଚରେ ଓଡ଼ିଶାଦଳ ଶୋଚନୀୟ ପରାଜୟ ବରଣ କରିଥିଲା । ଘରକୁ ଫେରି ଏହି ଦଳ ଅଧିକରୁ ଅଧିକ ପ୍ରଶିକ୍ଷଣ ଓ ଅଭ୍ୟାସ କରିଥିଲେ । ମାସେ ପରେ, ଏହି ଦଳ ଝାଡ଼ଖଣ୍ଡର ଡାଲଟନଗଞ୍ଜଠାରେ ଜାତୀୟ ପ୍ରତିଯୋଗିତାରେ ଅଂଶଗ୍ରହଣ କରି କ୍ୱାର୍ଟର ଫାଇନାଲ ପର୍ଯ୍ୟନ୍ତ ପହଞ୍ଚିଥିଲେ । ପରବର୍ଷ ଶ୍ରଦ୍ଧାଞ୍ଜଳି ଭଦ୍ରକଠାରେ ଫେଡ଼େରେସନ କପରେ ଖେଳିଥିଲେ । ୧୯୯୫ ମସିହାରେ, ଶ୍ରଦ୍ଧାଞ୍ଜଳି  'କଲିକତା ମହିଳା ଫୁଟବଲ ଲିଗ' ରେ ୧୬ଟି ଗୋଲ ଦେଇ, ସର୍ବାଧିକ ଗୋଲ କରିଥିବା ଖେଳାଳି ହୋଇଥିଲେ । ୧୯୯୯ ମସିହାରେ, ସେହି ଲିଗରେ ୨୨ଟି ଗୋଲ କରି ସେ ଇତିହାସର ପୁନରାବୃତ୍ତି କରିଥିଲେ । ୧୯୯୭ରେ ସେ ଜାତୀୟ ଦଳରେ ସ୍ଥାନ ପାଇଥିଲେ । ସେ ୫ମ ଓ ୬ଷ୍ଠ  'ଜାତୀୟ କ୍ରୀଡ଼ା'  ଓ ୭ମ,୧୦ମ,୧୨ଶ,୧୩ଶ ଏବଂ ୧୪ଶ  'ବରିଷ୍ଠ ଜାତୀୟ ପ୍ରତିଯୋଗିତା' ରେ ମଧ୍ୟ ସର୍ବାଧିକ ଗୋଲ କରିଥିବା ମହିଳା ଖେଳାଳି ଥିଲେ । ତାଙ୍କରି ନେତୃତ୍ୱରେ  'ଓଡ଼ିଶା ମହିଳା ଫୁଟବଲ ଦଳ'  ୧୦ମ  'ସିନିୟର ନେସନାଲ ଚାମ୍ପିଆନସିପ' ରେ ଉପବିଜେତା ହୋଇଥିଲା ଓ ୬ଷ୍ଠ  'ଜାତୀୟ କ୍ରୀଡା' ରେ କାଂସ୍ୟ ପଦକ ହାସଲ କରିପାରିଥିଲା । ସେ ୧୫ଶ ଓ ୧୭ଶ  'ସିନିୟର ନେସନାଲ ଚାମ୍ପିଆନସିପ' ରେ ମଧ୍ୟ ଓଡ଼ିଶା ମହିଳା ଫୁଟବଲ ଦଳର ଅଧିନାୟକ ଥିଲେ । ୧୮ଶ  'ସିନିୟର ନେସନାଲ ଚାମ୍ପିଆନସିପ' ରେ ଓଡ଼ିଶା ପୁନର୍ବାର  'ପ୍ରଥମ ରନର୍ସ ଅପ'  ହୋଇଥିଲା । ସେ ଝାଡ଼ଖଣ୍ଡ ରାଜ୍ୟକୁ ପ୍ରତିନିଧିତ୍ୱ କରି, ସେ ଦଳକୁ ମଧ୍ୟ  'ଜାତୀୟ କ୍ରୀଡା' ରେ ସ୍ୱର୍ଣ୍ଣ ପଦକ ଜିତାଇ ପାରିଥିଲେ । ୨୦୦୩ ମସିହାରେ ସେ ଭାରତୀୟ ଜାତୀୟ ଦଳରେ ଉପ-ଅଧିନାୟକ ଓ ୨୦୦୫ ମସିହାରେ ଅଧିନାୟକ ଭାବରେ ଖେଳିବା ଆରମ୍ଭ କରିଥିଲେ । ଶ୍ରଦ୍ଧାଞ୍ଜଳି,  'ଏସିଆ ମହିଳା ଫୁଟବଲ ପ୍ରତିଯୋଗିତା'  ଓ  'ଏସୀୟ କ୍ରୀଡା' ରେ ଭାରତୀୟ ଦଳର ପ୍ରତିନିଧିତ୍ୱ କରିଛନ୍ତି । ବର୍ତ୍ତମାନ ଶ୍ରଦ୍ଧାଞ୍ଜଳି ଓଡ଼ିଶାର ୧୬ ବର୍ଷରୁ କମ ବାଳିକା ଫୁଟବଲ ଦଳର ପ୍ରଶିକ୍ଷକ ଭାବେ ପ୍ରଶିକ୍ଷଣ ଦେଉଛନ୍ତି।